**ҚАЗАҚСТАН РЕСПУБЛИКАСЫНЫҢ**



**ҰЛТТЫҚ БАНКІ**

**№ 20 Б А С П А С Ө З Р Е Л И З І**

**2013 жылғы 5 маусым**

**Қаржы нарығындағы ахуал туралы**

1. **Инфляция**

Қазақстан Республикасы Статистика агенттігінің ресми деректері бойынша 2013 жылғы мамырда инфляция 0,2% (2012 жылғы мамырда – 0,7%) деңгейінде қалыптасты. Азық-түлік тауарларының бағасы 0,2%-ға (0,2%-ға), азық-түлікке жатпайтын тауарлар 0,1%-ға (0,2%-ға) өсті. Ақылы қызмет көрсету тарифтері 0,3%-ға (1,7%-ға) көтерілді.

Азық-түлік тауарлары нарығында 2013 жылғы мамырда көп дәрежеде жемістер мен көкөністер 1,4%-ға, оның ішінде пияз – 6,2%-ға, қызылша – 4,9%-ға, картоп – 4,7%-ға, сәбіз – 3,4%-ға, сондай-ақ макарон өнімдері – 0,2%-ға, ет және ет өнімдері – 0,1%-ға, балық және теңіз өнімдері – 0,1%-ға, қант – 0,1%-ға қымбаттады. Бұдан басқа алкогольсіз сусындар бағасы 0,4%-ға, кондитерлік өнімдер мен шай – әрқайсысы 0,3%-ға өсті. Сонымен қатар, жұмыртқа бағасының 2,6%-ға, күріш 0,2%-ға, жарма өнімдері, сүт өнімдері, май және тоң май – әрқайсысы 0,1%-ға төмендеуі тіркелді.

Азық-түлікке жатпайтын тауарлар тобында киім мен аяқ киім бағасы 0,2%-ға, күнделікті үй заттары 0,3%-ға, дәрі-дәрмек 0,2%-ға көтерілді. Бензин мен дизель отынының құны өзгеріссіз қалды.

Ақылы қызмет көрсету тобында тұрғын үй-коммуналдық сала қызметтерінің ақысы 0,1%-ға өсті. Бұл ретте тұрғын үйді ұстау және қоқысты жинау тарифтері 0,8%-ға өсті. Сұйытылған газ тарифтері 0,1%-ға төмендеді. Басқа тұрғын үй-коммуналдық қызметтер түрлері бойынша тарифтер өзгеріссіз қалды. Сонымен қатар өткен айда медициналық қызметтер бағасы 0,7%-ға, көлік қызметтері 0,7%-ға, оның ішінде темір жол көлігі 3,3%-ға, білім беру қызметтері 0,1%-ға, мейрамханалар мен қонақ үйлер қызметтері 0,9%-ға көтерілді.

2013 жылғы қаңтар-мамырда инфляция 2,4% (2012 жылғы қаңтар-мамырда 2,4%) құрады. Азық-түлік тауарлары 2013 жылдың басынан бастап 1,5%-ға (2,2%-ға), азық-түлікке жатпайтын тауарлар 1,0%-ға (1,6%-ға), ақылы қызметтер 4,9%-ға (3,5%-ға) қымбаттады (1-график).

1-график

**2012 және 2013 жылдардағы қаңтар-мамырдағы инфляция және оның құрамдас бөліктері**

 2013 жылғы мамырда инфляция жылдық көрсетуде 5,9%-ды құрады (2012 жылғы желтоқсанда – 6,0%). Азық-түлік тауарлары соңғы 12 айда 4,6%-ға (5,3%-ға), азық-түлікке жатпайтын тауарлар 2,9%-ға (3,5%-ға), ақылы қызметтер 10,7%-ға (9,3%-ға) қымбаттады.

1. **Халықаралық резервтер және ақша агрегаттары**

2013 жылғы мамырда Ұлттық Банктің халықаралық резервтері ұлғайды. Ұлттық Банктің жиынтық халықаралық резервтері 28,4 млрд. АҚШ долл. дейін 7,3%-ға өсті (жыл басынан бері 0,3% өсті). Ұлттық Банктің таза халықаралық резервтері негізінен банктердің шетел валютасындағы корреспонденттік шоттарының ұлғаюы және Ұлттық Банктегі Үкіметтің шоттарына шетел валютасының түсуі есебінен 7,5% ұлғайып, 27,8 млрд. АҚШ долл. құрады (жыл басынан бері 0,3% өсті). Нәтижесінде таза валюта қорлары (ЕАВ) 2013 жылғы мамырда 10,1% өсті. Алтындағы активтер әлемдік нарықтардағы бағасының төмендеуі салдарынан 1,2%-ға қысқарды.

2013 жылғы мамырда елдің халықаралық резервтері жалпы алғанда, Ұлттық қордың шетел валютасындағы активтерін қоса алғанда (алдын ала деректер бойынша 63,3 млрд. АҚШ долл.) 91,6 млрд. АҚШ долларына дейін 3,2% өсті (жыл басынан бері 6,5% өсті).

2013 жылғы мамырда ақша базасы 6,5%-ға кеңейіп, 3038,7 млрд. теңге болды (жыл басынан бері 5,1%-ға кеңейді). Тар ақша базасы, яғни екінші деңгейдегі банктердің Ұлттық Банктегі мерзімді депозиттерін есептемегендегі ақша базасы 2975,9 млрд. теңгеге дейін 7,3%-ға кеңейді.

2013 жылғы сәуірде ақша массасы 11051,5 млрд. теңгеге дейін 0,2% төмендеді (жыл басынан бері 5,0% өсті). Айналыстағы қолма-қол ақшаның көлемі 1438,9 млрд. теңгеге дейін 0,7%-ға өсті (жыл басынан бері 5,8% төмендеді), банк жүйесіндегі депозиттер 0,4% қысқарып, 9612,6 млрд. теңге болды (жыл басынан бері 6,9% өсті). Депозиттердің ақша массасының құрылымындағы үлесі айналыстағы қолма-қол ақша көлемінің қысқаруы аясында депозиттер көлемінің өсуі салдарынан 2013 жылғы наурыздағы 87,1%-дан 2013 жылғы сәуірдегі 87,0%-ға дейін азайды.

Ақша мультипликаторы 2013 жылғы сәуірде тіркелген ақша массасының төмендеуі қарқынымен салыстырғанда ақша базасы сығымдалуының басым қарқыны салдарынан 2013 жылғы наурыздағы 3,64-ден 2013 жылғы сәуірдің қорытындылары бойынша 3,87-ге дейін өсті.

1. **Валюта нарығы**

2013 жылғы мамырда теңгенің АҚШ долларына қатысты бағамы 1 АҚШ доллары үшін 150,74–151,28 теңге аралығында өзгерді. Айдың соңында теңгенің биржалық бағамы бір АҚШ доллары үшін 151,36 теңге болды.

2013 жылғы мамырда қосымша сауда-саттықтардағы мәмілелерді қоса алғанда Қазақстан қор биржасындағы биржалық операциялардың көлемі 2013 жылғы сәуірмен салыстырғанда 10,6%-ға төмендеп, 4,3 млрд. АҚШ долл. болды. Биржадан тыс валюта нарығында операциялардың көлемі 51,9%-ға ұлғайып, 2,0 млрд. АҚШ долл. құрады.

Жалпы алғанда ішкі валюта нарығындағы операциялардың көлемі 3,0% ұлғайып, 6,3 млрд. АҚШ долл. болды.

1. **Мемлекеттік бағалы қағаздар нарығы**

2013 жылғы мамырда Қаржы министрлігінің мемлекеттік бағалы қағаздарын орналастыру бойынша 5 аукцион өткізілді. Онда 12 айлық МЕККАМ (13,6 млрд. теңге), 5 жылдық МЕОКАМ (14,6 млрд. теңге), 8 жылдық МЕУКАМ (6,7 млрд. теңге), 10 жылдық МЕУКАМ (15,6 млрд. теңге), 12 жылдық МЕУЖКАМ (10 млрд. теңге) орналастырылды.

Орналастырылған бағалы қағаздар бойынша тиімді кірістілік: 12 айлық МЕККАМ бойынша 3,00%, 5 жылдық МЕОКАМ бойынша– 5,58%, 8 жылдық МЕУКАМ бойынша – 6,10%, 10 жылдық МЕУКАМ бойынша – 6,00%, 12 жылдық МЕУЖКАМ бойынша – инфляция деңгейінен 0,01% құрады.

Қаржы министрлігінің айналыстағы бағалы қағаздарының көлемі өткен аймен салыстырғанда 1,7% ұлғая отырып, 2013 жылғы мамырдың аяғында 3069,6 млрд. теңге құрады.

**Қазақстан Ұлттық Банкінің қысқа мерзімді ноттары**. Ұлттық Банктің ноттары эмиссиясының көлемі 2013 жылғы сәуірмен салыстырғанда 2013 жылғы мамырда 2,5 еседей қысқарып, 7,6 млрд. теңге болды.

Бұл ретте 3 айлық ноттарды орналастыру бойынша 2 аукцион өтті (1,7 млрд. теңге және 5,9 млрд. теңге). Олар бойынша тиімді кірістілік 1,05% болды.

Айналыстағы ноттардың көлемі 2013 жылғы сәуірмен салыстырғанда 2013 жылғы мамырдың аяғында 12,2% азайып, 78,4 млрд. теңге құрады.

1. **Банкаралық ақша нарығы**

2013 жылғы сәуірде орналастырылған банкаралық депозиттердің жалпы көлемі наурызбен салыстырғанда 38,5%-ға ұлғайып, баламасы 2696,6 млрд. теңге болды.

Орналастырылған теңгедегі банкаралық депозиттердің көлемі 17,7%-ға өсті және 563,7 млрд. теңге (орналастырылған депозиттердің жалпы көлемінің 20,9%) болды. Бұл ретте орналастырылған теңгедегі банкаралық депозиттер бойынша орташа алынған сыйақы мөлшерлемесі 2013 жылғы сәуірде 0,57%-дан 0,56%-ға дейін төмендеді.

2013 жылғы сәуірде наурызбен салыстырғанда орналастырылған доллардағы депозиттердің көлемі 46,7%-ға ұлғайып, 13,4 млрд. АҚШ долл. (орналастырылған депозиттердің жалпы көлемінің 75,0%) болды. Орналастырылған доллардағы депозиттер бойынша орташа алынған сыйақы мөлшерлемесі 2013 жылғы сәуірде өзгеріссіз 0,10% мөлшерінде қалды.

Рубльдегі және еуродағы депозиттерге орналастыру көлемі шамалы болып қалуда – орналастырылған депозиттердің жалпы көлемінен тиісінше 3,6 және 0,6%.

Шетел валютасындағы банкаралық депозиттердің үлесі 2013 жылғы сәуірде орналастырылған депозиттердің жалпы көлемінің 75,4%-дан 79,1%-ға дейін ұлғайды. Орналастырылған банкаралық депозиттердің жалпы көлемінен шетел валютасында резидент емес банктерде орналастырылған депозиттердің үлесі 75,4%-дан 78,7%-ға дейін ұлғайды.

Ұлттық Банк банктерден тартқан депозиттердің көлемі 2013 жылғы сәуірде наурызбен салыстырғанда 546,9 млрд. теңгеге дейін 15,8%-ға өсті.

1. **Депозит нарығы**

Резиденттердің депозиттік ұйымдардағы депозиттерінің жалпы көлемі 2013 жылғы сәуірде 9612,6 млрд. теңгеге дейін 0,4%-ға төмендеді (жылдың басынан бастап өсім 6,9%). Заңды тұлғалардың депозиттері бір айда 6103,1 млрд. теңгеге дейін 0,8%-ға төмендеді, жеке тұлғалардың депозиттері 3509,6 млрд. теңгеге 0,4%-ға артты.

2013 жылғы сәуірде ұлттық валютадағы депозиттердің көлемі 6570,0 млрд. теңгеге дейін 0,1%-ға артты (заңды тұлғалар – 0,3%-ға өсу, жеке тұлғалар – 0,2%-ға төмендеу), ал шетел валютасында 3042,6 млрд. теңгеге дейін 1,5%-ға төмендеді (заңды тұлғалар – 3,7% төмендеу, жеке тұлғалар – 1,4%-ға өсу). Депозиттердің теңгедегі үлес салмағы бір айда 68,0%-дан 68,3%-ға дейін ұлғайды.

Банктердегі халықтың салымдары (резидент еместерді қоса есептегенде) 2013 жылғы сәуірде 3545,2 млрд. теңгеге дейін 0,4%-ға өсті. Халықтың салымдары құрылымында теңгедегі депозиттер 2157,9 млрд. теңгеге дейін 0,2%-ға төмендеді, шетел валютасындағы депозиттер 1387,2 млрд. теңгеге дейін 1,3%-ға өсті. Халық салымдарының құрамында теңгедегі депозиттердің үлес салмағы бір айда 61,2%-дан 60,9%-ға дейін азайды.

2013 жылғы сәуірде мерзімді депозиттер 6122,6 млрд. теңгеге дейін 0,7%-ға төмендеді. Мерзімді депозиттердің құрамында теңгедегі депозиттер 4124,9 млрд. теңгеге дейін 0,5%-ға түсті, шетел валютасындағы депозиттер 1997,7 млрд. теңгеге дейін 1,2%-ға төмендеді.

2013 жылғы сәуірде банктік емес заңды тұлғалардың теңгедегі мерзімді депозиттері бойынша орташа алынған сыйақы мөлшерлемесі 3,0% (2013 жылғы наурызда - 2,8%), ал жеке тұлғалардың депозиттері бойынша – 6,9% (6,8%) болды.

1. **Кредит нарығы**

2013 жылғы сәуірде банктердің экономиканы кредиттеуінің жалпы көлемі 10258,6 млрд. теңгені құрап, 1,4%-ға артты (жыл басынан 3,0% өсу).

Ұлттық валютадағы кредиттердің көлемі 7434,3 млрд. теңгеге дейін 2,4%-ға жоғарылап, шетел валютасындағы кредиттердің көлемі 2824,3 млрд. теңгеге дейін 1,1%-ға төмендеді. Теңгедегі кредиттердің үлес салмағы бір айда 71,8%-дан 72,5%-ға дейін өсті.

2013 жылғы сәуірде ұзақ мерзімді кредиттеу 8298,8 млрд. теңгені құрап, 1,6%-ға өсті, қысқа мерзімді кредиттеу 1959,8 млрд. теңгеге дейін 0,7%-ға ұлғайды. Ұзақ мерзімді кредиттердің үлес салмағы бір айда 80,8%-дан 80,9%-ға дейін өсті.

2013 жылғы сәуірде заңды тұлғаларға берілген кредиттердің көлемі 7207,7 млрд. теңгеге дейін 0,8%-ға артты, жеке тұлғаларға берілген кредиттердің көлемі 3050,9 млрд. теңгеге дейін 2,9%-ға ұлғайды. Жеке тұлғаларға берілген кредиттердің үлес салмағы бір айда 29,3%-дан 29,7%-ға дейін өсті.

2013 жылғы сәуірде шағын кәсіпкерлік субъектілерін кредиттеу 1402,9 млрд. теңгеге дейін 1,3%-ға өсті, бұл экономикаға берілген кредиттердің жалпы көлемінің 13,7%-ын құрайды.

Банктердің экономикаға берілген кредиттерінің неғұрлым айтарлықтай сомасы салалық бөлуде сауда (жалпы көлемдегі үлесі – 19,9%), құрылыс (13,3%), өнеркәсіп (12,0%), көлік (4,1%) және ауыл шаруашылығы (3,0%) сияқты салаларға тиесілі.

2013 жылғы сәуірде банктік емес заңды тұлғаларға ұлттық валютада берілген кредиттер бойынша орташа алынған сыйақы мөлшерлемесі 10,6% (2013 жылғы наурызда – 10,6%), жеке тұлғаларға – 21,8% (21,6%) болды.